《江南书情二十韵寄秘阁韦校书贻之商洛宋先辈垂文二同年》
唐代·皮日休

四载加前字，今来未改衔。君批凤尾诏，我住虎头岩。

季氏唯谋逐，臧仓只拟谗。时讹轻五羖，俗浅重三缄。

瘦去形如鹤，忧来态似獑。才非师赵壹，直欲效陈咸。

孤竹宁收笛，黄琮未作瑊.作羊宁免狠，为兔即须毚。

枕户槐从亚，侵阶草懒芟。壅泉教咽咽，垒石放巉巉.

掣钓随心动，抽书任意杴.茶教弩父摘，酒遣僰童监。

默坐看山困，清斋饮水严。藓生天竺屐，烟外洞庭帆。

病久新乌帽，闲多著白衫。药苞陈雨匼，诗草蠹云函。

遣客呼林狖，辞人寄海螊。室唯搜古器，钱只买秋杉。

寡合无深契，相期有至諴.他年如访问，烟茑暗髟髟。

作者简介：皮日休，字袭美，一字逸少，生于公元834至839年间，卒于公元902年以后。曾居住在鹿门山，自号鹿门子，又号间气布衣、醉吟先生。晚唐文学家、散文家，与陆龟蒙齐名，世称“皮陆”。今湖北天门人（《北梦琐言》），汉族。咸通八年（867）进士及第，在唐时历任苏州军事判官（《吴越备史》）、著作佐郎、太常博士、毗陵副使。后参加黄巢起义，或言“陷巢贼中”（《唐才子传》），任翰林学士，起义失败后不知所踪。诗文兼有奇朴二态，且多为同情民间疾苦之作。《新唐书·艺文志》录有《皮日休集》、《皮子》、《皮氏鹿门家钞》多部。